CELEX: 32022R0244
Language: fi
Date: 2021-09-24 00:00:00
Title: Komission delegoitu asetus (EU) 2022/244, annettu 24 päivänä syyskuuta 2021, Euroopan parlamentin ja neuvoston asetuksen (EU) 2019/2033 täydentämisestä K-tekijän ”annettu määritysmarginaali” (K-CMG) laskentaa varten edellytettyä kokonaismarginaalin määrää täsmentävillä teknisillä sääntelystandardeilla (ETA: n kannalta merkityksellinen teksti)

22.2.2022   
               
               
                  FI
               
               
                  Euroopan unionin virallinen lehti
               
               
                  L 41/1
               
            
         KOMISSION DELEGOITU ASETUS (EU) 2022/244,
         annettu 24 päivänä syyskuuta 2021,
         Euroopan parlamentin ja neuvoston asetuksen (EU) 2019/2033 täydentämisestä K-tekijän ”annettu määritysmarginaali” (K-CMG) laskentaa varten edellytettyä kokonaismarginaalin määrää täsmentävillä teknisillä sääntelystandardeilla
         (ETA: n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon sijoituspalveluyritysten vakavaraisuusvaatimuksista sekä asetusten (EU) N:o 1093/2010, (EU) N:o 575/2013, (EU) N:o 600/2014 ja (EU) N:o 806/2014 muuttamisesta 27 päivänä marraskuuta 2019 annetun Euroopan parlamentin ja neuvoston asetuksen (EU) 2019/2033 (1) ja erityisesti sen 23 artiklan 3 kohdan kolmannen alakohdan,
         sekä katsoo seuraavaa:
         
                     (1)
                  
                  
                     Asetuksen (EU) 2019/2033 23 artiklan 2 kohdassa tarkoitetun ”edellytetyn kokonaismarginaalin” määrän laskennan täsmentämiseksi ja sen osatekijöiden selkeyden ja johdonmukaisuuden lisäämiseksi olisi selvennettävä, että vaaditun kokonaismarginaalin määrä sisältää kaikki vakuudet, joita määritysosapuoli vaatii vakuusmallinsa mukaisesti.
                  
               
                     (2)
                  
                  
                     Asetuksen (EU) 2019/2033 23 artiklan 2 kohdan mukaisesti K-CMG:n laskemiseen käytetään päivittäin edellytettyä kokonaismarginaalia. Jos määritysosapuolet mukauttavat edellytettyä marginaaliaan yhden päivän aikana, seurauksena on useampi kuin yksi vakuuksien muutospyyntö saman päivän aikana. Jotta voidaan välttää epävarmuus siitä, mitä näistä vakuusvaatimuksista on käytettävä, ja ottaen huomioon, että K-CMG:n laskemiseen on käytettävä kolmanneksi suurinta määrää kolmen kuukauden aikana, on tarpeen täsmentää, että vaaditun päivittäisen marginaalin määrän olisi oltava korkein kyseisistä vakuusvaatimuksista tiettynä päivänä.
                  
               
                     (3)
                  
                  
                     Sijoituspalveluyritykset voivat käyttää useiden määritysosapuolten määrityspalveluja. Niiden positioiden osalta, joihin sovelletaan K-CMG:tä, sijoituspalveluyritykseltä edellytettävän kokonaismarginaalin määrän määrittämisen olisi oltava kattava ja sisällettävä kaikkien määritysosapuolten vaatima täysi marginaali. Jos sijoituspalveluyritys käyttää K-CMG:tä positioihin, jotka ovat useiden määritysosapuolten määrityksen kohteena, CMG olisi laskettava kaikkien määritysosapuolten vaadittujen marginaalien summana. Sijoituspalveluyrityksen olisi sen vuoksi ensin laskettava vaaditun marginaalin päivittäinen kokonaismäärä kaikkien määritysosapuolten vaatiman kokonaismarginaalin summana ennen kuin määritetään asetuksen (EU) 2019/2033 23 artiklan 2 kohdassa edellytetty päivittäin vaadittu kokonaismarginaalin kolmanneksi suurin määrä.
                  
               
                     (4)
                  
                  
                     Asetuksen (EU) 2019/2033 23 artiklan 1 kohdassa säädettyjen edellytysten on täytyttävä, jotta K-CMG:tä voidaan soveltaa salkkukohtaisesti, jos koko sijoitussalkku kuuluu määrityksen tai vakuusmarginaalien laskemisen piiriin. Näin ollen yhdelle kaupankäyntiyksikölle osoitetussa määritettyjen positioiden salkussa voidaan käyttää K-CMG:tä, kun taas toiselle kaupankäyntiyksikölle osoitetussa määritettyjen positioiden salkussa voidaan käyttää K-tekijää ”nettopositioriski” (K-NPR). Toimijalle suotuisimman sääntelyn hyväksikäytön estämiseksi K-CMG:n ja K-NPR:n käytön olisi oltava johdonmukaista kaikissa kaupankäyntiyksiköissä. Sen vuoksi samaa lähestymistapaa olisi sovellettava kaupankäyntiyksiköihin, jotka ovat samanlaisia liiketoimintastrategian ja kaupankäyntivaraston positioiden osalta.
                  
               
                     (5)
                  
                  
                     Asetuksen (EU) 2019/2033 23 artiklan 1 kohdan e alakohdan mukaista arviointia varten olisi edellytettävä, että toimivaltainen viranomainen arvioi, onko K-CMG-menetelmä asianmukainen siltä osin kuin se kuvastaa sijoituspalveluyrityksen kaupankäyntivarastoon kuuluvien positioiden riskiprofiilia. Sijoituspalveluyritykseltä olisi edellytettävä, että se vertailee säännöllisesti omaa riskinarviointiaan määritysosapuolten vaatimiin marginaaleihin sen arvioimiseksi, ovatko kyseiset marginaalit edelleen hyvä indikaattori sijoituspalveluyrityksen markkinariskin tasosta. Toimivaltaisen viranomaisen suorittaman arvioinnin ajankohtana sijoituspalveluyrityksen olisi verrattava K-NPR:n ja K-CMG:n mukaisia pääomavaatimuksia toisiinsa ja pystyttävä perustelemaan asianmukaisesti näiden pääomavaatimusten välinen ero toimivaltaiselle viranomaiselle. Toimivaltaisen viranomaisen arvioinnin olisi oltava myönteinen vain, jos kaikki nämä edellytykset täyttyvät. Toimivaltaisen viranomaisen olisi erityisesti varmistettava, että sijoituspalveluyritys pystyy seuraamaan näiden kahden menetelmän (K-NPR ja K-CMG) tuottamien tulosten eroa ja asianmukaisesti perustelemaan sen, erityisesti vaadittujen marginaalien suurten vaihtelujen yhteydessä.
                  
               
                     (6)
                  
                  
                     K-NPR:n ja K-CMG:n käytön suuri vaihtumistiheys on vahva indikaattori siitä, että omien varojen vaatimuksia voidaan käyttää suhteettomasti tai epäterveesti. On mahdollista estää toimijalle suotuisimman sääntelyn hyväksikäyttö rajoittamalla sitä, kuinka usein menetelmän vaihto sallitaan K-NPR:ää ja K-CMG:tä käytettäessä. Vaatimus, jonka mukaan kaupankäyntiyksikön on käytettävä jatkuvasti jompaakumpaa näistä menetelmistä vähintään kahden vuoden ajan, olisi oikeassa suhteessa, kun pyritään puuttumaan toimijalle suotuisimman sääntelyn hyväksikäyttöön. Poikkeustapauksissa (esim. liiketoiminnan uudelleenjärjestely) kun kaupankäyntiyksikkö muuttuu siinä määrin, että sitä voidaan pitää toisena kaupankäyntiyksikkönä, toimivaltaisen viranomaisen olisi kuitenkin annettava sijoituspalveluyrityksen muuttaa menetelmiä kyseisen kahden vuoden ajanjakson kuluessa.
                  
               
                     (7)
                  
                  
                     Tämä asetus perustuu Euroopan pankkiviranomaisen (EPV) komissiolle toimittamiin teknisten säätelystandardien luonnoksiin.
                  
               
                     (8)
                  
                  
                     EPV on järjestänyt avoimen julkisen kuulemisen niistä teknisten sääntelystandardien luonnoksista, joihin tämä asetus perustuu, analysoinut niihin mahdollisesti liittyviä kustannuksia ja hyötyjä sekä pyytänyt neuvoa Euroopan parlamentin ja neuvoston asetuksen (EU) N:o 1093/2010 (2) 37 artiklan mukaisesti perustetulta pankkialan osallisryhmältä,
                  
               ON HYVÄKSYNYT TÄMÄN ASETUKSEN:
         
            1 artikla
            Vaaditun kokonaismarginaalin määrän laskeminen
            
               1.   Asetuksen (EU) 2019/2033 23 artiklan 2 kohdassa tarkoitetun kokonaismarginaalin määrän on oltava vaadittu vakuuden määrä, joka sisältää alkuvakuuden, vaihtuvat vakuudet ja muut vakuudet, kuten määritysosapuoli edellyttää sijoituspalveluyritykseltä vakuusmallinsa perusteella K-CMG:n soveltamisalaan kuuluvia kaupankäyntiyksiköitä varten. Tässä asetuksessa ’kaupankäyntiyksiköllä’ tarkoitetaan Euroopan parlamentin ja neuvoston asetuksen (EU) N:o 575/2013 (3) 4 artiklan 1 kohdan 144 alakohdassa määriteltyä kaupankäyntiyksikköä.
            
            
               2.   Jos määritysosapuoli ei tee eroa K-CMG:n soveltamisalaan kuuluvalta kaupankäyntiyksiköltä vaadittavien marginaalien ja muilta kaupankäyntiyksiköiltä vaadittavien marginaalien välillä, sijoituspalveluyrityksen on pidettävä kaikkien kaupankäyntiyksiköiltä vaadittujen marginaalien kokonaismäärää marginaaleina 1 kohdan mukaisesti.
            
            
               3.   Palkkioita, jotka sijoituspalveluyritys maksaa määritysosapuolelle määritysosapuolen palvelujen käytöstä, ei pidetä 1 kohdan mukaisina marginaaleina.
            
            
               4.   Jos määritysosapuoli päivittää vaadittavan kokonaismarginaalin useammin kuin kerran päivän aikana, kyseisenä päivänä vaadittavan kokonaismarginaalin on oltava suurin määritysosapuolen kyseisenä päivänä vaatimista kokonaismarginaaleista.
            
            
               5.   Jos sijoituspalveluyritys käyttää useamman kuin yhden määritysosapuolen palveluja K-CMG:n soveltamisalaan kuuluvissa kaupankäyntiyksiköissä, asetuksen (EU) 2019/2033 23 artiklan 2 kohdassa tarkoitetun kokonaismarginaalin määrä lasketaan päivittäin lisäämällä siihen kunkin määritysosapuolen tämän artiklan 1 kohdan mukaisesti vaatimat marginaalit.
            
         
         
            2 artikla
            Toimijalle suotuisimman sääntelyn hyväksikäytön estäminen
            
               1.   Asetuksen (EU) 2019/2033 23 artiklan 1 kohdan e alakohdassa säädetyn vaatimuksen katsotaan täyttyvän, jos kaikki seuraavat edellytykset täyttyvät:
               
                           a)
                        
                        
                           kun sijoituspalveluyritys laskee K-CMG:n mukaiset pääomavaatimukset yhdelle kaupankäyntiyksikölle osoitetulle määritettyjen positioiden salkulle, se soveltaa samaa menetelmää kaikkiin kyseisen kaupankäyntiyksikön positioihin yhtäjaksoisesti vähintään 24 kuukauden ajan, paitsi jos kyseisen kaupankäyntiyksikön välittäjien ryhmän liiketoimintastrategia tai toiminta on muuttunut siinä määrin, että niitä voidaan pitää eri kaupankäyntiyksikkönä;
                        
                     
                           b)
                        
                        
                           sijoituspalveluyritys soveltaa johdonmukaisesti K-CMG -menetelmää kaupankäyntiyksiköihin, jotka ovat samanlaisia liiketoimintastrategian ja kaupankäyntivaraston positioiden osalta;
                        
                     
                           c)
                        
                        
                           sijoituspalveluyrityksellä on käytössä toimintaperiaatteet ja menettelyt, jotka osoittavat, että K-CMG:n soveltamisalaan kuuluvan yhden tai useamman sijoitussalkun valinnassa otetaan huomioon sijoituspalveluyrityksen kaupankäyntivarastoon kuuluviin positioihin liittyvät riskit, mukaan lukien odotetut pitoajat, sovelletut kaupankäyntistrategiat ja aika, joka voitaisiin tarvita kaupankäyntivaraston positioiden riskien suojaamiseksi tai hallitsemiseksi;
                        
                     
                           d)
                        
                        
                           sijoituspalveluyrityksellä on käytössä toimintaperiaatteet ja menettelyt, joiden avulla se voi verrata K-CMG:n perusteella laskettuja pääomavaatimuksia K-NPR:n perusteella laskettuihin pääomavaatimuksiin ja perustella asianmukaisesti niiden väliset erot ottaen huomioon 2 kohdassa esitetyt tekijät kaikissa seuraavissa tapauksissa:
                           
                                       i)
                                    
                                    
                                       kaupankäyntiyksikön liiketoimintastrategian muutos johtaa vähintään 20 prosentin muutokseen kyseisen kaupankäyntiyksikön pääomavaatimuksissa K-CMG-menetelmän perusteella;
                                    
                                 
                                       ii)
                                    
                                    
                                       määritysosapuolen vakuusmallin muutos johtaa siihen, että kaupankäyntiyksikön samassa kohde-etuutena olevien positioiden salkussa vaadittavat vakuudet muuttuvat vähintään 10 prosenttia;
                                    
                                 
                     
                           e)
                        
                        
                           sijoituspalveluyritys hyödyntää K-CMG:n laskennan tuloksia riskinhallintakehyksessään ja vertaa säännöllisesti oman riskinarviointinsa tuloksia määritysosapuolten vaatimiin marginaaleihin;
                        
                     
                           f)
                        
                        
                           sijoituspalveluyritys on verrannut K-CMG:n mukaisesti laskettuja pääomavaatimuksia K-NPR:n mukaisesti kullekin kaupankäyntiyksikölle laskettuihin pääomavaatimuksiin toimivaltaisen viranomaisen suorittaman arvioinnin ajankohtana ja toimittanut toimivaltaiselle viranomaiselle riittävät perustelut niiden väliselle erolle ottaen huomioon 2 kohdassa esitetyt tekijät.
                        
                     
            
               2.   Sovellettaessa 1 kohdan d ja f alakohtaa toimivaltaisen viranomaisen on otettava huomioon seuraavat tekijät arvioidessaan, onko K-CMG:tä ja K-NPR:ää sovellettaessa laskettu pääomavaatimusten ero perusteltu:
               
                           a)
                        
                        
                           viittaus asianomaisiin kaupankäyntistrategioihin;
                        
                     
                           b)
                        
                        
                           sijoituspalveluyrityksen oma riskinhallintajärjestelmä;
                        
                     
                           c)
                        
                        
                           asetuksen (EU) 2019/2033 11 artiklan mukaisesti laskettu sijoituspalveluyrityksen omien varojen kokonaisvaatimusten taso;
                        
                     
                           d)
                        
                        
                           vakavaraisuuden arviointiprosessin tulokset, jos ne ovat saatavilla.
                        
                     
         
         
            3 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 24 päivänä syyskuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 314, 5.12.2019, s. 1.
         
            (2)  Euroopan parlamentin ja neuvoston asetus (EU) N:o 1093/2010, annettu 24 päivänä marraskuuta 2010, Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta (EUVL L 331, 15.12.2010, s. 12).
         
            (3)  Euroopan parlamentin ja neuvoston asetus (EU) N:o 575/2013, annettu 26 päivänä kesäkuuta 2013, luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta (EUVL L 176, 27.6.2013, s. 1).